[pic] | ЕВРОПЕЙСКА КОМИСИЯ |

Брюксел, 7.1.2011

COM(2010) 807 окончателен

2010/0392 (NLE)

Предложение за

РЕШЕНИЕ НА СЪВЕТА

за достъпа на риболовни съдове, плаващи под знамето на Боливарска република Венецуела, до изключителната икономическа зона към брега на френския департамент Гвиана

ОЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

Вече няколко десетилетия на риболовните съдове, плаващи под знамето на Венецуела, е разрешено да извършват улов в изключителната икономическа зона (ИИЗ) към брега на френския департамент Гвиана. При все това, Регламент (ЕО) № 1006/2008 на Съвета от 29 декември 2008 г. (Регламент за разрешение на риболова)[1], и по-специално член 21 от него, предполага наличието на международни риболовни споразумения, когато се предоставя разрешения за риболов на съдове на трети държави във водите на ЕС. Вземайки предвид, че ЕС не е сключил международно риболовно споразумение с Венецуела, сегашната практика не съответства на регламента.

При все това, с оглед на икономическата и социална важност на тези риболовни дейности, Съветът и Комисията счетоха едно внезапно прекъсване за неуместно. Поради това регламент (ЕО) 53/2010 на Съвета от 14 януари 2010 г. (регламента от 2010 г. за общия допустим улов (ОДУ) и квотите)[2] все още предвижда в приложение VIII определен брой разрешения за риболов да бъдат предоставени на съдове на Венецуела, извършващи риболовна дейност в водите на Френска Гвиана. В същото време Съветът и Комисията заявиха, че ситуацията относно разтоварването на улова от съдове на Венецуела трябва да бъде регламентирана преди 31 декември 2010 г., и че в противен случай лицензите за съдове на Венецуела няма да бъдат подновени след тази дата[3].

2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

Публична покана за изразяване на интерес за улов на риба в това риболовно поле, която френските органи отправиха към всички държави-членки в края на юни 2010 г., не получи никакъв отговор от ползвателите или собствениците на съдове в ЕС. За разлика от това, венецуелските ползватели или собственици на съдове изразиха своя интерес от продължаване на своята дейност във Френска Гвиана. Разтоварването и обработката на улова от тези съдове в пристанищата на Френска Гвиана допринася значително за препитанието на местното население и за доставката на продукти на рибарството за местната промишленост.

Що се отнася до екологичното въздействие, ресурсите, добивани от тези съдове, не са заплашени от прекомерна експлоатация в момента според наличните научни доклади. При все това, изглежда необходимо да се изгради механизъм, за да може Съветът да определя ежегодно възможностите за риболов, които могат да бъдат предоставени на венецуелските съдове, с оглед да се избегне прекомерната експлоатация.

3. ПРАВНИ ЕЛЕМЕНТИ НА ПРЕДЛОЖЕНИЕТО

Разрешенията за риболов за венецуелските съдове досега не са предполагали някакви задължения за венецуелската страна спрямо Европейския съюз, освен тези приложими за риболовните оператори относно нужното спазване на правилата за риболов, прилагани във водите на ЕС и задължението за разтоварване на част от улова в пристанищата на Гвиана. При тези обстоятелства, и като се има предвид ограничения обхвата на въпросното риболовно поле, едно напълно оформено риболовно споразумение между Венецуела и ЕС изглежда несъответстващо на положението.

Вместо това, предложената едностранна декларация на Съвета на Европейския съюз, с одобрението на Европейския парламент, има за цел, сходна с тази на риболовното споразумение, чрез даване на съгласие за предоставяне на разрешения за риболов на венецуелските съдове. Може да бъде отбелязано, че по делото за ядрените опити[4] Международният съд заяви, че едностранното изявление относно субект на международното право може, при определени обстоятелства, да създаде международни права и задължения за засегнатите страни, и поради това може да бъде асоциирано към международните договори.

4. ОТРАЖЕНИЕ ВЪРХУ БЮДЖЕТА

Предложението няма отражение върху бюджета.

2010/0392 (NLE)

Предложение за

РЕШЕНИЕ НА СЪВЕТА

за достъпа на риболовни съдове, плаващи под знамето на Боливарска република Венецуела, до изключителната икономическа зона към брега на френския департамент Гвиана

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 43, във връзка с член 218, параграф 6, буква а) от него,

като взе предвид предложението на Европейската комисия,

като взе предвид одобрението на Европейския парламент,

като има предвид, че:

1. Подчинявайки се на системата за опазване и управление на рибните ресурси, установена от Европейския съюз, риболовните съдове, плаващи под знамето на Боливарска република Венецуела, са извършвали риболов в изключителната икономическа зона към брега на френския департамент Гвиана в продължение на много десетилетия.

2. Преработвателната промишленост, базирана във френския департамент Гвиана, зависи от разтоварения улов от тези съдове.

3. Непрекъснатостта на тези операции следва да бъде осигурена чрез на международно право на достъп за въпросните съдове на трети държави, при условие, че те ще извършват дейност при спазване на ограниченията по приложимото право на Съюза, създадено с цел опазване на рибните запаси във въпросната зона и гарантиране на доставките за засегнатата преработвателна промишленост.

ПРИЕ НАСТОЯЩОТО РЕШЕНИЕ:

Член 1

С настоящото от името на Европейския съюз се одобрява изявлението за достъпа на риболовни съдове, плаващи под знамето на Боливарска република Венецуела, до изключителната икономическа зона към брега на френския департамент Гвиана.

Текстът на изявлението е приложен към настоящото решение.

Член 2

Чрез настоящото председателят на Съвета е упълномощен да определи лице/лица, които имат правото да уведомят за настоящото изявление Боливарската република Венецуела.

Съставено в .... на .... година.

За Съвета

Председател

ПРИЛОЖЕНИЕ

Изявление за одобрение

за достъпа на риболовни съдове, плаващи под знамето на Боливарска република Венецуела, до изключителната икономическа зона към брега на френския департамент Гвиана

1. При спазване на изложените по-долу условия, на ограничен брой риболовни съдове, плаващи под знамето на Боливарска република Венецуела, се разрешава да извършват риболов в частта на изключителната икономическа зона към брега на френския департамент Гвиана, която е разположена в рамките на повече дванадесет морски мили от базовите линии.

2. Когато извършват риболов в зоната, описана в параграф 1, риболовните съдове, плаващи под знамето на Боливарска република Венецуела, които имат разрешение, спазват съответното законодателство на Европейския съюз, отнасящо се до опазването и управлението на рибните запаси, както и всички правила и регламенти на Европейския съюз за управление на риболовната дейност в тази зона.

3. По-специално, риболовните съдове, плаващи под знамето на Боливарска република Венецуела, които имат разрешение, спазват всички съответни правила или регламенти на Европейския съюз, определящи inter alia рибните запаси, които подлежат на улов, максималния брой на риболовните съдове и частта от улова, която подлежи на разтоварване в пристанищата на Френска Гвиана.

4. Без да се засяга оттеглянето на разрешенията за индивидуалните риболовни съдове, плаващи под знамето на Боливарска република Венецуела, въз основа на неспазване на съответните правила и регламенти, този специфичен режим на достъп може да бъде прекратен чрез едностранно изявление от името на Европейския съюз.

[1] ОВ L 286, 29.10.2008 г., стр. 33.

[2] ОВ L 21, 26.1.2010 г., стр. 1.

[3] Документ 5032/10 на Съвета от 12.1.2010 г., номер 23.

[4] Дело за ядрените опити (Нова Зеландия срещу Франция) , Решение на Международния съд. Сборник съдебна практика 1974 г., стр. 457, параграф 46.